16/8-2006.
Første kedelige dag i lejren.

Bedst som vi alle er kommet i gang, med at gøre det vi er her for, slår lynet ned!

En af vores tolke havde kun været i Irak 5-6 dage da han i dag blev skudt i ryggen.

Det er selvfølgelig noget vi alle snakker om, for at forholde os til realiteterne. For mit eget vedkommende kan jeg da godt røbe, at arbejdet på værkstedet har fjernet en del af den fokus der har været på sikkerheden og faren ved at være her. - Jeg fik lige en brat opvågning i dag!

De der havde brug for det fik selvfølgelig psykisk førstehjælp, de sidder faktisk stadig og snakker med præsten kl.23:53. Jeg så det da jeg hentede mit vasketøj. I øvrigt en udmærket ordning: man afleverer tøjet sammen med en seddel på hvor meget der er, og henter det rent, sammenlagt og velduftende 5 timer efter.
Rent arbejdsmæssigt kan jeg godt mærke at jeg har lidt år på bagen. Både positivt og negativt. På den negative side mangler jeg meget erfaring i det militære udstyr og ikke mindst vores virksomhedsstyring: SAP, hvilket jeg ikke kunne få uddannelse i inden udsendelsen. Jeg er dog godt i gang med at lære, lige netop nok til at kunne bestride min post. På den positive side har jeg en bred erfaring, der i dag kom til udtryk for ændrede arbejdsgange vedr. akkumulatorer. De hælder sgu´ drikkevand på batterierne, da man ikke har demineraliseret vand til rådighed her i lejren. Det ved de fleste er en dårlig ide. Men jeg blev i dag blevet undervist af HLS (Hærens Logistik Skole) i vandrensningsanlæg og i den sammenhæng viser det sig, at vandet på et tidspunkt i processen er helt rent og demineraliseret! – Problem solved! Men hvad vi har jo kun haft soldater hernede i 4 år.
Det var lidt underligt at gå rundt i lejren i dag, de fleste arbejder professionelt videre og går rundt som de plejer, mens der ligger en kammerat og kæmper på hospitalet. Jeg ved vi alle tænker på ham men det er ikke alle der tør være ærlige (sårbare) om det. Heldigvis snakker vi godt om det på værkstedet, ikke mindst i befalingmandsgruppen. 
Nå jeg vil i seng kl. er 00:40 og jeg skal lære mere SAP i morgen og sørge for at de nye biler vi modtager i morgen bliver opgraderet på EMEK siden. Der bliver nok at lave.

Skriver måske lidt igen i morgen.

